  Майя Бывальцева Школаосы но нылпи садъёсы видеокамераос пуктыны дышетонъя но тодосъя министерство 17 но ӝыны миллион манет быдтоз. 12-тӥ гудырикошконэ журналистъёслы со сярысь вераз министерстволэн шор-ёзо дышетонъя управлениысьтыз дышетон ужез кышкыттэмлыко радъянъя секторлэн кивалтӥсез Светлана Саламатова. Дышетсконниосы видеокамераосты пуктон кык люкетэн мыноз. Нырысь ик кык видеокамераосты пуктозы пырон азе, собере ватсаса сӧзнэт пуктыны луонлыкъёс пумысен муниципал кылдытэтэн кенешозы. Нырысетӥ люкетаз камераосты пуктыны коньдон висъялозы Ростелеком, со юрттӥськет сётыны торгъёсын вормиз, но дышетонъя министерство, кыкетӥ люкетаз видеоэскеронэз радъяны коньдон сётозы муниципалитетъёс. Светлана Саламатова пусйиз, анай-атайёс виоеоэскеронэз пуктон понна коньдон уз тыре. «Школа пичи но кык камера тырмыт луиз ке, ватсаса пуктыны кулэлыкез ӧвӧл. Но, шуом, Ижкарын яке Сарапулын ке, отын, кытын бадӟым школаос, камераос пырон азе сяна, котыр но кулэ, со муниципал коньдэт чотын ни. Анай-атайёслэн тыриськонъёссы татын луыны кулэ ӧвӧл, со элькунлэн но муниципалитетлэн ужпумез», — пусйиз Светлана Саламатова. Камераосты пуктонлэн кыкетӥ люкетэз кутскоз 2017-тӥ арын. Муниципал коньдэтъёсын со понна уксё чакланы кулэ, озьы ик котькуд муниципалитет пусйыны кулэ, ку потыны кыкетӥ люкетаз но кӧня камера ватсаса пуктыны. Министерстволэн ыстэм муртэз верамъя, кат кылдытӥсьёс котькуд дышетсконниын видеокамераос пуктон ужпумез ӝутӥзы, Россиын но мукет кунъёсын югдурез лыдэ басьтыса. Пӧртэм учыръёс чакламын, кылсярысь, Бесланысь школаез кужмысь басьтон, соин ик кышкыттэмлыклы бадӟым саклык висъяське. «Бен, милям пропускъёсын пырон-пытон радъямын, но адями ассэ пӧртэм сямен возе. Вал сыӵе учыръёс, куке кунпуш ужъёсъя министерствоысь ӧнерчиос милям дышетсконниосамы вазиськылӥзы, кыӵе ке вакытысь гожтэмъёслы луыса йыртэмасьёсты шедьтылӥзы. Соин ик татын кышкыттэмлыкез радъян ужпум но, йыружез алон яке дыраз но ӝог шараян но», -вераз Саламатова. Дышетскон ар кутскытозь 1 сюрс 300 школаосын но нылпи садъёсын камераос пуктыны чаклало. ВАТСАН 2014-тӥ арын гудырикошконэ Росси кивалтэтлэн тӧроез Дмитрий Медведев кунпуш ужъёсъя министрлы Владимир Колокольцевлы курон сётӥз, вань дышетсконниосын видеоэскерон сӧзнэт луыны кулэ шуыса. 2015-тӥ арын Удмуртиын 91 дышетон юртъёсы сыӵе сӧзнэт пуктэмын. Тегъёс: Дышетон Удмуртия пиналъёс школаос дӥськут Дышетонъянонаукаяминистерство кышкыттэмлык  